Document ID: 32004R0026

Kommissionens forordning (EF) nr. 26/2004
af 30. december 2003
om et EF-fiskerflåderegister
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik(1), særlig artikel 15, stk. 3 og 4, og
ud fra følgende betragtninger:
(1) Med henblik på den fælles fiskeripolitiks anvendelse fastsættes det i artikel 15 i forordning (EF) nr. 2371/2002, at hver medlemsstat skal føre et register over alle fiskerfartøjer, der fører dets flag, og at Kommissionen skal oprette et EF-fiskerflåderegister på basis af disse nationale registre.
(2) For at et EF-fiskerflåderegister kan fungere som et effektivt og fuldstændigt instrument til gennemførelse af den fælles fiskeripolitik, må det omfatte alle EF-fiskerfartøjer, herunder også dem, der udelukkende anvendes inden for akvakultur.
(3) For at de oplysninger, der er nødvendige for at kunne forvalte fiskerflådernes kapacitet og aktivitet, kan stilles til rådighed, bør det fastsættes, hvilke oplysninger om fartøjernes karakteristika der bør fremgå af de fiskerfartøjsregistre, som hver medlemsstat skal føre efter artikel 15, stk. 1, i forordning (EF) nr. 2371/2002.
(4) Det er nødvendigt at fastlægge procedurerne for overførsel til Kommissionen af de enkelte medlemsstaters registerdata, så det sikres, at EF-fiskerflåderegistret ajourføres regelmæssigt.
(5) Karakteristika og udvendig mærkning som registreret i den database, som hver medlemsstat fører, skal opfylde betingelserne i Rådets forordning (EØF) nr. 2930/86 af 22. september 1986 om definition af fiskerfartøjers karakteristika(2), ændret ved forordning (EF) nr. 3259/94(3), og i Kommissionens forordning (EØF) nr. 1381/87 af 20. maj 1987 om fastsættelse af mærknings- og dokumentationsbestemmelser for fiskerfartøjer(4).
(6) Medlemsstaterne bør permanent sørge for, at dataene i deres nationale registre, som kontrolleres af Kommissionen straks efter modtagelsen, har den fornødne kvalitet.
(7) For at kunne overvåge fartøjernes bevægelse mellem medlemsstaterne og for at skabe en entydig forbindelse mellem dataene i EF-fiskerflåderegistret og dataene i andre fiskeriinformationssystemer er det vigtigt, at hvert EF-fiskerfartøj tildeles et individuelt identifikationsnummer, som aldrig vil kunne tildeles et andet fartøj eller ændres.
(8) For at denne forordning kan anvendes effektivt og for at forenkle dataforvaltningen bør det fastlægges, hvilke værktøjer der skal anvendes til kommunikation mellem medlemsstaterne og Kommissionen.
(9) Det bør fastsættes, at Kommissionen skal give medlemsstaterne adgang til alle data i EF-fiskerflåderegistret, forudsat at de bestemmelser om beskyttelse af personoplysninger, der følger af Europa-Parlamentets og Rådets forordning (EF) nr. 45/2002(5), overholdes.
(10) I betragtning af de ændringer, der i artikel 15 i forordning (EF) nr. 2371/2002 blev foretaget af måden, som fiskerfartøjsregistrene forvaltes på, bør Kommissionens forordning (EF) nr. 2090/98 af 30. september 1998 om Fællesskabets fortegnelse over fiskerfartøjer(6), ændret ved forordning (EF) nr. 839/2002(7), ophæves.
(11) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -
UDSTEDT FØLGENDE FORORDNING:
Artikel 1
Emne
1. Ved denne forordning:
a) fastsættes det, hvilke minimumsoplysninger om fartøjers karakteristika og begivenheder det register skal indeholde, som hver medlemsstat skal føre over fiskerfartøjer, der fører dens flag (i det følgende benævnt "det nationale register")
b) fastsættes det, hvilke forpligtelser medlemsstaterne har til at indsamle og validere sådanne data og til at overføre dem fra deres nationale registre til Kommissionen
c) fastsættes det, hvilke forpligtelser Kommissionen har med hensyn til forvaltning af EF-fiskerflåderegistret (i det følgende benævnt "EF-registret").
2. Dataene i EF-registret danner grundlag for anvendelsen af reglerne i den fælles fiskeripolitik.
Artikel 2
Anvendelsesområde
Denne forordning gælder for alle EF-fiskerfartøjer, herunder også fartøjer, der udelukkende anvendes inden for akvakultur som defineret i punkt 2.2 i bilag III til Rådets forordning (EF) nr. 2792/1999(8).
Artikel 3
Definitioner
I denne forordning forstås ved:
1) "begivenhed": enhver flådetilgang eller -afgang og enhver registrering eller ændring af de data, der er defineret i bilag I
2) "overførsel": numerisk overførsel af en eller flere begivenheder via det telekommunikationsnet, der er oprettet mellem de nationale myndigheder og Kommissionen
3) "øjebliksbillede": samtlige begivenheder registreret for de fartøjer, som udgør en medlemsstats flåde, mellem statusopgørelsesdatoen anført i bilag I og overførselsdatoen
4) "personoplysninger": fiskerfartøjsredere og -ejeres navn og adresse.
Artikel 4
Indsamling af data
Hver medlemsstat indsamler omgående de data, der er omhandlet i bilag II, for de EF-fiskerfartøjer, der fører dens flag.
Artikel 5
Registrering i det nationale register
Hver medlemsstat validerer de data, der er indsamlet i overensstemmelse med artikel 4, og registrerer dem i sit nationale register.
Artikel 6
Periodisk overførsel
Hver medlemsstat overfører et øjebliksbillede til Kommissionen den første arbejdsdag i marts, juni, september og december hvert år.
Artikel 7
Registrering i EF-registret
1. Så snart Kommissionen har modtaget øjebliksbilledet, kontrollerer den de data, det indeholder, og registrerer dem i EF-registret. Dette øjebliksbillede erstatter det foregående øjebliksbillede, hvis det ikke er fejlbehæftet.
Hvis det konstateres, at øjebliksbilledet er fejlbehæftet, sender Kommissionen sine bemærkninger til medlemsstaten, som foretager de fornødne rettelser i det nationale register og overfører et nyt øjebliksbillede til Kommissionen senest ti arbejdsdage efter Kommissionens meddelelse.
2. Efter modtagelse og kontrol af det nye øjebliksbillede registrerer Kommissionen det eller afviser det, hvis det er behæftet med fejl, der er uforenelige med en korrekt gennemførelse af den fælles fiskeripolitik.
Hvis et godkendt øjebliksbillede stadig er fejlbehæftet, underrettes medlemsstaten om sådanne fejl, som den er forpligtet til straks at rette efter proceduren i artikel 8.
3. Medlemsstaterne har adgang til EF-registret, jf. reglerne i artikel 11, 20 arbejdsdage efter datoen for periodisk overførsel af øjebliksbillede.
Artikel 8
Supplerende dataoverførsel
1. Hvis det som følge af, at der iværksættes særforanstaltninger som led i den fælles fiskeripolitik, er nødvendigt, overfører en medlemsstat, enten på eget initiativ eller efter anmodning fra Kommissionen, straks ajourførte data for de fartøjer, der berøres af sådanne foranstaltninger, fra sit nationale register.
2. Overførslen skal indeholde alle begivenheder for hvert berørt fartøj fra fartøjets flådetilgang til overførselsdatoen.
3. Kommissionen kontrollerer dataene straks efter modtagelsen og erstatter de tidligere data i EF-registret med de nye data.
Artikel 9
Værktøjer til kommunikation mellem Kommissionen og medlemsstaterne
1. Dataoverførslen mellem medlemsstaterne og Kommissionen foregår ved hjælp af en edb-applikation udviklet af Kommissionen.
2. Medlemsstaterne har adgang til EF-registret og dataene for kontrol og overvågning af overførsler via internettet.
Artikel 10
CFR-identifikationsnummer
CFR-identifikationsnummeret omhandlet i bilag I er et entydigt individuelt identifikationsnummer for de enkelte fiskerfartøjer. Det anføres i enhver overførsel mellem medlemsstaterne og Kommissionen af data for fiskerfartøjernes karakteristika og aktivitet.
Dette nummer tildeles endeligt første gang et fiskerfartøj registreres i et nationalt register. Når det er tildelt, kan det hverken ændres eller gives til et andet fartøj.
Artikel 11
Adgang
1. Medlemsstaterne har adgang til alle data i EF-registret, forudsat at de overholder de bestemmelser om beskyttelse af personoplysninger, der følger af forordning (EF) nr. 45/2001, særlig artikel 8.
2. Offentligheden har adgang til en udgave af EF-registret, der ikke indeholder personoplysninger.
3. Anmodninger om adgang til personoplysningerne i EF-registret behandles af Kommissionen efter bestemmelserne i forordning (EF) nr. 45/2001.
Artikel 12
Ophævelse
Forordning (EF) nr. 2090/98 ophæves.
Artikel 13
Ikrafttræden
Denne forordning træder i kraft den 1. september 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. december 2003.

Labels: 12
18
6